**DECIZIA ETAPEI DE ÎNCADRARE**

**Nr. din .05.2017**

    Ca urmare a solicitării de emitere a acordului de mediu adresate de **ACET S.A. Suceava** cu sediul în municipiul Suceava, str. Mihai Eminescu, nr. 5, judeţul Suceava, înregistrată la Agenţia pentru Protecţia Mediului Suceava cu nr. 3724 din 4.04.2017, în baza Hotărârii Guvernului [nr. 445/2009](http://www.legestart.ro/Hotararea-445-2009-evaluarea-impactului-anumitor-proiecte-publice-private-asupra-mediului-%28MzM1MjEy%29.htm) privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului [nr. 57/2007](http://www.legestart.ro/Ordonanta-de-urgenta-57-2007-regimul-ariilor-naturale-protejate-conservarea-habitatelor-naturale-florei-faunei-salbatice-%28MjU0NTQ5%29.htm) privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare,

Agenţia pentru Protecţia Mediului Suceava **decide**, ca urmare a consultărilor desfăşurate in cadrul şedinţei Comisiei de Analiză Tehnică din data de 12.05.2017, că proiectul “**Dezvoltarea infrastructurii de apă şi apă uzată din judeţul Suceava în perioada 2014-2020**”- **localitatea Dolhasca**, propus a fi amplasat în oraşul Dolhasca, jud. Suceava nu se supune evaluării impactului asupra mediului şi nu se supune evaluării adecvate.

Justificarea prezentei decizii:

1. Motivele care au stat la baza luării deciziei etapei de încadrare sunt următoarele:
2. **Caracteristicile proiectului**
3. Proiectul se încadrează în Anexa 2, punctul 10, lit. b şi punctual 11, lit. c din HG nr. 445/2009;
4. Mărimea proiectului- se propune realizarea următoarelor:

***Sistemul de alimentare cu apă***

Investiţiile propuse constau în realizarea branşamentelor pe reţeaua de distribuţie existentă. Branşamentele vor fi realizate din ţeavă din PEID, PE80, PN 12.5, SDR 11 cu diametre De 25 mm şi De 63mm şi vor fi conectate la conducta de alimentare cu apă prin intermediul unui colier de branşare întărit cu prindere mecanică.

Conducta de branşament va fi realizată până în căminul de apometru, inclusiv legatura cu reţeaua de incintă existentă, până la limita de proprietate. Căminele de apometru vor fi echipate cu conductă de racordare De 25, 63 mm, contor DN 20, 32 mm şi robineţi de izolare montaţi înainte şi după contor.

***Sistemul de canalizare***

- Lucrările propuse pentru sistemul de canalizare sunt urmatoarele

 - extindere reţea de canalizare în localităţile Dolhasca şi Gulia în lungime totală de 29.513 m;

 - 10 staţii de pompare noi ape uzate;

 - staţie de epurare nouă;

*Reţea de canalizare*

* Reţelele de canalizare vor fi realizate din tuburi PEID Corugat, cu diametre cuprinse între De 250 mm - 400 mm;
* accesul în reţeaua de canalizare va fi asigurat la fiecare schimbare de aliniament sau pantă, la capătul tuturor colectoarelor de canalizare, la fiecare intersecţie dintre două sau mai multe canale prin cămine de vizitare în scopul supravegherii şi întreţinerii canalelor, pentru curăţirea şi evacuarea depunerilor sau pentru controlul cantitativ şi calitativ al apelor;
* acolo unde tronsoanele prezintă viteză de autocurăţire insuficientă operatorul va proceda la întreţinerea lor prin spălări periodice la frecvenţă mai mare decât pentru restul sistemului;
* racordurile proprietăţilor la reţeaua de canalizare vor fi realizate din ţeavă din PVC, SN4, De 160 mm şi/sau De 200 mm;

*Staţii de pompare ape uzate*

* staţiile de pompare sunt necesare pentru pomparea apelor uzate în diferite puncte ale reţelei de canalizare (acolo unde relieful terenului nu permite curgerea gravitaţională a apelor uzate);

-pentru canalizarea din Dolhasca au fost prevăzute 10 staţii noi de pompare, după cum urmează:

* SPAU1 – Str. Oltea Doamna, Q=4 l/s, Hp=26.50 m;
* SPAU2 – Str. Esplanadei, Q=9 l/s, Hp=7.00 m;
* SPAU3 – Str. Petru Rares, Q=12 l/s, Hp=15.00 m;
* SPAU4 – Str. Floristeni, Q=25 l/s, Hp=8.50 m;
* SPAU5 – Str. Morii, Q=7 l/s, Hp=10.50 m;
* SPAU6 – Str. Sucevei, Q=4 l/s, Hp=8.50 m;
* SPAU7 – Str. Ceobanasu, Q=10 l/s, Hp=8.00 m;
* SPAU8 – Str. Ciuchinari, Q=14 l/s, Hp=10.00 m;
* SPAU9 – Str. Maria Radu, Q=4 l/s, Hp=12.00 m;
* SPAU10 – Str. Curaturii, Q=21 l/s, Hp=10.00 m.
* staţiile de pompare apa uzată, cu debit < 10 l/s vor fi staţii prefabricate subterane, complet utilate, în construcţie monobloc, din poliester armat cu fibră de sticlă, din polipropilenă sau polietilenă ranforsată, compatibilă pentru instalări în soluri cu pânza freatică aproape de suprafaţă. Staţiile de pompare prefabricate vor fi prevăzute cu un sistem de separare solide, care să nu permită corpurilor solide grosiere din apele reziduale sa vină în contact direct cu electropompele; acest sistem se autocurăţă şi se autogoleşte în mod automat fără a fi nevoie de intervenţia operatorului uman. Staţiile de pompare prefabricate vor fi ancorate cu radier din beton armat turnat. Electropompele aferente SPAU prefabricate vor fi pompe submersibile pentru apă menajeră cu instalare ăn mediu uscat, antiex.
* staţiile de pompare apă uzată, cu debit > 10 l/s vor fi staţii subterane din beton armat monolit sau tip cheson. Staţiile de pompare din beton armat vor fi prevăzute cu grătar de reţinere corpuri solide. Electropompele aferente SPAU din beton armat vor fi pompe submersibile pentru apa menajeră cu instalare în mediu umed, antiex.

*Conducte de refulare*

* Conductele de refulare vor transporta apa uzată menajeră de la staţiile de pompare proiectate la reţeaua de canalizare menajeră gravitaţională.
* Conductele de refulare proiectate sunt prevăzute din tuburi PEID cu diametre cuprinse între De 90 mm şi De 180 mm, în lungime totală de 4.177 m.

*Staţia de epurare*

-Staţia de epurare a fost proiectată pentru un număr de 5726 LE.

 -Debitele de apă uzată care vor fi epurate prin staţia de epurare proiecată:

 - Quz max = 810 mc/zi= 9,0 l/s

 - Quz med = 623 mc/zi= 7,0 l/s

 - Qorar max= 83 mc/h= 23,0 l/s

-Emisarul staţiei de epurare va fi râul Siret. Parametrii de evacuare pe efluentul epurat ce trebuie respectaţi:

|  |  |  |
| --- | --- | --- |
| Nr. crt. | Indicatori de calitate | Concentraţii maxim admise ( mg/l ) |
| 1 | pH | 6,5-8,5 |
| 2 | Suspensii | 60 |
| 3 | CCOCr | 125 |
| 4 | CBO5 | 25 |
| 5 | Amoniu | 3 |
| 6 | Substanţe extractibile | 20 |
| 7 | Detergenţi | 0,5 |
| 8 | Reziduu fix | 2000 |

Staţia de epurare va realiza epurarea apei uzate în 2 trepte: mecanică şi biologică.

***Epurarea mecanică***

1. Cămin de intrare debite şi by-pass

By-pass-ul staţiei de epurare se va intersecta într-un cămin cu conducta de evacuare de la decantoarele secundare, înainte de staţia de pompare ape epurate.

1. Grătare rare şi dese

Pentru reţinerea materiilor grosiere la intrarea în staţia de epurare sunt prevăzute 2 unităţi de grătare rare şi 2 unităţi de grătare dese, cu curăţire mecanică şi acţionare automată.

1. Staţie de pompare apă uzată şi bazin de omogenizare debite

Din căminul de intrare debite si by-pass, apele uzate vor fi directionate către o staţie de pompare şi omogenizare debite, cu rolul de ridicare a nivelului în obiectele tehnologice din aval, precum şi pentru omogenizarea debitelor şi încărcărilor.

1. Deznisipator şi separator de grăsimi cu insuflare de aer

Pentru îndepărtarea grăsimilor şi a nisipului va fi implementat un deznisipator separator de grăsimi cu insuflare de aer, prevăzut cu două linii independente, ce se vor putea fi scoase din funcţiune separat.

 Deznisipatorul este proiectat să elimine minimum 90% din cantitatea de nisip cu dimensiunea minimă a particulelor de 2 mm, la încărcarea hidraulică maximă.

Grăsimile colectate de la suprafaţa apei vor fi colectate automat şi descărcate într-un jgheab colector. Din jgheabul colector flotanţii sunt descărcaţi gravitaţional, într-o construcţie subterană din beton, amplasată în imediata apropiere a deznisipatorului.

1. Cămin de debitmetru influent

Apa evacuată din unitatea de epurare mecanică va trece printr-un cămin în care se va monta un debitmetru electromagnetic.

1. Cameră de distribuţie

Între bazinul de egalizare şi bazinul biologic se va construi o cameră de distribuţie şi by-pass, rectangulară/circulară. Aici vor intra debitul de apă de la treapta de epurare mecanică şi debitul de nămol de recirculare de la decantoarele secundare, în vederea distribuţiei către cele două bazine cu nămol activat. Se vor prevedea stavile manuale pentru blocarea accesului în bazine.

***Epurarea biologică***

1. Bazine biologice( aerare prelungită, nitrificare-denitrificare)

Se va construi un bazin biologic din beton armat cu înălţimea utilă a apei de maxim 6 m, împărţit în două linii indepenedente. Se va prevedea o gardă hidraulică de minim 0.8 m.

Bazinele cu nămol activat vor fi prevăzute cu căi de acces şi pasarele, permiţând echilibrarea debitelor de apă şi de dispersie a aerului în diferite zone.

 Bazinul va fi echipat cu sistem de aerare cu bule fine şi mixere submersibile.

 Se vor monta sonde de masură on-line a oxigenului: 2 buc/bazin şi a materiilor solide în suspensie: 1 buc/bazin.

1. Staţie de suflante

Pentru furnizarea aerului sub presiune necesar în zona de aerare a bioreactorului s-a prevăzut o staţie de suflante. Suflantele sunt de tip container şi pentru amplasarea lor se prevede o platformă betonată în vecinătatea bazinelor biologice.

Aerul necesar va fi asigurat de 2 suflante cu rotoare profilate 1 activă + 1 de rezervă, prevăzute cu convertizoare de frecvenţă pentru reglarea debitului de aer. Debitul de aer va fi ajustat funcţie de concentraţia de oxigen dizolvat din bazinele de nitrificare, astfel ca în timpul funcţionării trebuie menţinută o concentraţie de 2 mg/l pe toată durata de funcţionare, în zona aerobă. Distribuţia aerului de la staţia de suflante la elementele de aerare se realizează prin ţevi de oţel inoxidabil. Se propune ca suflantele să fie prevăzute cu amortizoare de zgomot, iar staţia de suflante va fi izolată fonic.

1. Staţie pentru îndepărtarea chimică a fosforului

O parte din încărcarea cu fosfor se va reduce biologic (prin procesul de nitrificare-denitrificare). În vederea realizării concentraţiei necesare în efluent de 2mg/l P, se va prevedea şi o staţie pentru îndepărtarea fosforului. Instalaţia poate funcţiona secvenţial, funcţie de concentraţia de fosfor măsurată.

 Pentru eliminarea fosforului pe cale chimică se va folosi ca reactiv clorura ferică soluţie, punctul de injecţie principal fiind amonte de bazinele biologice. Staţia de precipitare chimică a fosforului se va dimensiona pe criteriul cel mai defavorabil, când staţia de epurare nu va putea reţine pe cale biologică fosforul influent în staţia de epurare.

 Se vor prevedea 2 rezervoare de stocare soluţie cu un timp de retenţie de 30 zile.

1. Decantoare secundare

Sunt prevăzute două decantoare secundare longitudinale echipate cu poduri racloare şi echipamente de eliminare a nămolului activat.

Decantoarele vor avea structura din beton armat şi vor fi echipate cu pod raclor pentru nămol şi raclor de suprafaţă pentru spumă, sistem de evacuare a apei epurate, sistem de colectare şi evacuare nămol şi spumă/plutitori.

Cele 2 decantoare secundare longitudinal vor avea, fiecare, dimensiunile la interior de 14.5x4.5x5.0 m.

1. Camera de intersecţie

Între decantoarele secundare şi staţia de pompare ape epurate se va construi o cameră de intersecţie în care vor fi preluate: apele epurate evacuate gravitaţional din decantoarele secundare şi apele uzate transportate prin conducta de by-pass a staţiei de epurare. Camera de intersectie este practic un cămin de beton armat, îngropat, cu dimensiunile la interior de 1.0x1.0x4.0 m.

1. Staţie de pompare ape uzate epurate

Pentru evacuarea apelor epurate în emisar, se prevede o staţie de pompare, tip cheson, care va fi echipată cu 1+1 unităţi de pompare submersibile. Unităţile active vor fi prevăzute cu convertizoare de frecvenţă.

Staţia de pompare va fi o structură din beton armat, circulară şi îngropată. Diametrul acesteia este D=2.5 m şi adâncimea interioară este de 2.5 m.

La deversarea apelor uzate în emisar se amenajează o gură de vărsare din beton armat. Consolidarea malului râului pe o lungime de 15 m în amonte şi 15 m în aval de punctul de debuşare a colectorului se va realiza prin poziţionarea de dale de beton amplasate pe un filtru geotextil. Dalele de beton vor fi ancorate în pământ cu ancore de oţel beton.

1. Cămin de debitmetru debit efluent

Efluentul din staţia de pompare ape epurate va fi măsurat prin intermediul unui debitmetru electromagnetic. Căminul de debitmetru efluent este un cămin de beton armat, îngropat, cu dimensiunile de 3.0x2.0x1.8m.

1. Staţie de pompare nămol activat de recirculare şi în exces

Se va construi o staţie de pompare a nămolului la capacitatea şi dimensiunile rezultate din proiect. Staţia de pompare va fi o construcţie subterană din beton armat. Aceasta va fi echipată cu unităţi de pompare atât pentru nămolul în exces cât şi pentru nămolul de recirculare, instalate în camera uscată.

Staţia de pompare nămol activat va fi echipată cu (2+1) pompe de nămol activat de recirculare. Pompele de nămol activat de recirculare vor pompa un debit variabil prin intermediul convertizoarelor de frecvenţă.

1. Bazin tampon pentru nămolul în exces

Pentru ca procesul de deshidratare să aibă loc continuu şi acesta să nu fie afectat de ciclurile de alimentare ale utilajelor, a fost prevăzut un bazin cu rol de stocare (tampon)

nămol în exces cu dimensiunile 5,0 x 4,0 x 2,5 m.

Bazinul va fi o construcţie o construcţie subterană din beton armat, acoperit cu o placă de beton şi prevăzută cu capac metalic pentru acces. Acesta va fi echipat cu unităţi de pompare atât pentru nămolul în exces cât şi cu mixere submersibile pentru omogenizarea şi evitarea sedimentării nămolului.

1. Deshidratarea mecanică a nămolului

În cadrul pavilionul tehnologic de prelucrare a nămolului se va monta o unitate de deshidratare mecanică a nămolului stabilizat în bazinele de stabilizare, cu un timp maxim de funcţionare de 12 ore/zi, 7 zile pe săptămână. Instalaţia de deshidratare mecanică a nămolului va aduce nămolul la un minim de 25% conţinut de substanţă uscată.

Pentru condiţionarea nămolului se va instala o unitate de preparare şi dozare a polielectrolitului cationic.

1. Staţie de stabilizare nămol deshidratat cu var

Pentru creşterea conţinutului de substanţă uscată şi stabilizarea nămolului deshidratat, se prevede o instalaţie de preparare şi dozare cu var. Prin tratarea cu var a nămolului deshidratat se atinge un conţinut de substanţă uscată de 35%.

Varul va fi stocat într-un siloz (volum suficient pentru 30 zile), de unde va curge în dozatorul de var, de unde este transportat cu ajutorul unui transportor elicoidal în transportorul cu şnec de amestec a varului cu nămolul deshidratat, transportor care descarcă în container. Pe conul silozului se va monta un vibrator electomecanic.

1. Stocare nămol deshidratat tratat cu var

După tratarea cu var, nămolul deshidratat va fi depozitat pe o platformă acoperită( având o capacitate de stocare pentru 6 luni ), compusă din 2 platforme betonate cu dimensiunile de 13,0 x 12,2 m fiecare.

Se va construi o platformă de depozitare temporară a nămolului cu înălţimea de depozitare de max. 1.5 m, împrejmuită cu pereţi de beton, prevăzută cu sistem de drenaj şi poartă de acces autovehicole sau încărcătoare. Aceste platforme vor fi acoperite pentru a nu permite infiltrarea apei meteorice în nămolul deshidratat.

1. Staţie de pompare supernatant

Se va construi o reţea de canalizare interioară a staţiei şi o staţie de pompare pentru supernatantul de la unităţile de concentrare şi deshidratare nămol, platformele de nămol, şi pentru golirea şi curăţarea decantoarelor/bazinelor.

1. Staţie de pompare apă tehnologică

Pentru asigurarea cu apă a staţiei de epurare Dolhasca se prevede o instalaţie hidraulică de tip hidrofor alcătuită din 1+1 electropompe.

Pompele de tip hidrofor vor pompa apa tehnologică la anumite obiecte tehnologice din staţia de epurare, dintr-un bazin de aspiraţie cu capacitatea V = 5 mc.

 Alimentarea cu apă se realizează din branşamentul de apă potabilă ce urmează a se realiza pentru staţia de epurare Dolhasca.

1. Clădire administrativă/pavilion de exploatare

Staţia de epurare din Dolhasca este prevăzută cu o clădire administrativă cu dimensiunile în plan B = 10,0 m şi L = 15,0 m.

Clădirea va include birouri, punct de prim ajutor, camera centrală de control, laborator (cu toate dotările necesare), atelier mecanic, aer condiţionat, centrala termică şi alte facilităţi.

1. Cumularea cu alte proiecte- nu este cazul. Proiectul este în concordanţă cu Master Planul pentru servicii de alimentare cu apă şi canalizare în judeţul Suceava.
2. Utilizarea resurselor naturale- alimentarea cu apă se realizează din direct din reţeaua de alimentare existentă a oraşului Dolhasca; canalizarea apelor uzate se realizează prin racordarea la reţelele de canalizare propuse prin prezentul proiect şi transportate la staţia de epurare propusă prin prezentul proiect.
3. Producţia de deşeuri- redusă atât pe perioada construcţiei cât şi în perioada de funcţionare. Deşeurile sunt în cea mai mare parte din categoria celor inerte şi pot fi utilizate ca material de umplutură. Deşeurile reciclabile, colectate pe categorii, conform prevederilor legale, se vor valorifica către firme specializate în colectare/reciclare. Deşeurile menajere se vor colecta şi preda la operatorii locali de salubritate autorizaţi.
4. Emisiile poluante, inclusiv zgomotul şi alte surse de disconfort- emisii reduse( praf şi gaze de eşapament generate de utilaje şi mijloacele de transport ) punctiforme, la nivelul fronturilor de lucru, pe perioada execuţiei şi accidental în timpul perioadei de operare, în cazul lucrărilor de intervenţie.

**g)**Riscul de accident, ţinându-se seama în special de substanţele şi tehnologiile utilizate- nu este cazul.

**2.Localizarea proiectului-** pe teritoriul unei unităţi administrative-teritoriale: oraşul Dolhasca.

a.Utilizarea existent a terenului- căi de comunicaţie, teren arabil şi incinte existente.

b.Relativa abundenţă a resurselor naturale din zonă, calitatea şi capacitatea regenerativă a acestora- nu este cazul afectării resurselor naturale din zonă.

c.Capacitatea de absorbţie a mediului cu atenţie deosebită pentru:

* Zone umede- nu este cazul.
* Zone costiere- nu este cazul.
* Zone montane şi cele împădurite- nu este cazul.
* Parcuri şi rezervaţii natural- nu este cazul.
* Ariile clasificate sau zonele protejate prin legislaţia în vigoare, cum sunt: zone de protecţie a faunei piscicole, bazine piscicole, bazine piscicole naturale şi bazine piscicole amenajate- nu este cazul.
* Zonele de protecţie special, mai ales cele desemnate prin OUG nr. 57/2007 privind regimul ariilor naturale protejate, conservarea habitatelor natural, a florei şi faunei sălbatice, cu modificările şi completările ulterioare, zonele prevăzute prin Legea nr. 5/2000 privind aprobarea Planului de amenajare a teritoriului naţional-Secţiunea III-zone protejate, zonele de protecţie instituite conform prevederilor Legii apelor nr. 107/1996, cu modificările şi completările ulterioare şi HG nr. 930/2005 pentru aprobarea Normelor speciale privind caracterul şi mărimea zonelor de protecţie sanitară şi hidrogeologică- nu este cazul.
* Ariile în care standardele de calitate a mediului stabilite de legislaţie au fost deja depăşite- nu este cazul.
* Ariile dens populate- nu este cazul.
* Peisajele cu semnificaţie istorică, cultural şi arheologică- nu este cazul.

**3. Caracteristica impactului potenţial**

 a.Extinderea impactului-aria geografică şi numărul persoanelor afectate- aria este una locală iar impactul final asupra factorilor de mediu va fi unul pozitiv.

 b.Natura transfrontieră a impactului- nu este cazul.

c.Mărimea şi complexitatea impactului- în perioada de execuţie a proiectului impactul asupra factorilor de mediu va fi redus, sursele de poluare fiind lucrările de săpături, utilajele, mijloacele de transport şi organizările de şantier.

 d.Probabilitatea impactului- redusă, ţinând cont de cele de mai sus.

 e.Durata, frecvenţa şi reversibilitatea impactului- perioada de execuţie va fi relativ redusă, iar poluanţii se vor manifesta pe tronsoane ale lucrărilor, pe perioade scurte de timp. Pe măsura realizării lucrărilor calitatea factorilor de mediu eventual afectaţi va reveni la parametrii iniţiali.

**II. Condiţile de realizare a proiectului**

1. Investiţia se va realiza cu respectarea documentaţiei tehnice depuse precum şi a normativelor şi prescripţiilor tehnice specifice, a legislaţiei de mediu în vigoare şi a avizelor menţionate în Certificatul de Urbanism nr. 192/13.11.2015 eliberat de Primăria Oraşului Dolhasca;
2. Conform art. 22, alin. 1 din HG nr. 445/2009, în situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea pentru protecţia mediului emitenţă asupra acestor modificări;
3. Se vor respecta cu stricteţe limitele şi suprafeţele destinate organizării de şantier, a modului de depozitare a materialelor de construcţie şi a rutelor alese pentru transport;
4. Se vor lua măsuri tehnice şi organizatorice pe toată perioada de desfăşurare a lucrărilor pentru a nu afecta factorii de mediu, sănătatea şi confortul populaţiei din zona respectivă;
5. Întreţinerea şi reparaţia utilajelor şi mijloacelor de transport folosite la lucrări se va face în unităţi specializate;
6. Se vor amenaja locuri de stocare, în condiţii de siguranţă pentru mediu şi sănătatea umană, a deşeurilor ce vor rezulta din executarea lucrărilor de construcţii-montaj şi se va asigura gestionarea corespunzătoare a acestora, în conformitate cu prevederile Legii 211/2011 privind regimul deşeurilor. Deşeurile reciclabile, colectate pe categorii conform prevederilor legale, se vor valorifica către firme specializate. Deşeurile menajere se vor colecta şi preda către operatorii locali de salubritate autorizaţi.
7. La finalizarea lucrărilor se vor îndepărta resturile de materiale şi se va reface cadrul natural afectat de execuţia lucrărilor; toate suprafeţele de teren afectate vor fi refăcute şi redate la folosinţa iniţială.
8. La finalizarea investiţiei titularul are obligaţia de a solicita şi obţine autorizaţia de mediu.

 Prezenta decizie este valabilă pe toată perioada punerii în aplicare a proiectului.

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV
ing. VASILE OŞEAN**

**Şef Serviciu Avize, Acorduri, Autorizaţii, Întocmit,**

 **ing. Constantin Burciu ing. Doru Cojocaru**